Áskorun til utanríkisráðherra um að beita sér í baráttunni um að stöðva stríð gegn börnum Fulltrúar Barnaheilla ásamt utanríkisráðherra í gær . Ljósmynd : UTN Fulltrúar Barnaheilla afhentu Guðlaugi Þór Þórðarsyni utanríkisráðherra áskorun um að stöðva stríð gegn börnum . Jafnframt var biðlað til hans að beita sér fyrir því á alþjóðavettvangi að stöðva stríð gegn börnum og sjá til þess að Ísland verði í fararbroddi í slíkri vinnu . Börn voru í meirihluta á fundi í utanríkisráðuneytinu og skilaboð þeirra til ráðherra voru skýr : að tryggja börnum vernd gegn drápum , limlestingum og hvers kyns ofbeldi ; að tryggja börnum vernd gegn því að ganga til liðs við stríðandi fylkingar ; að tryggja að engu barni sé neitað um mannúðaraðstoð þegar stríð geisar ; að tryggja að skólar og heilsugæslustöðvar séu friðarsvæði og njóti verndar ; að tryggja að fylgst sé grannt með brotum gegn réttindum barna í stríði , skýrt sé frá þeim og brugðist við ; að tryggja að þeir sem fremja eða bera ábyrgð á ofbeldi gegn börnum , séu látnir svara til saka . Alexander Amodou afhenti utanríkisráðherra áskorunina en önnur börn sem tóku til máls á fundinum voru Orri Eliasen , Axel Ingi , Ýr , Anja Sæberg , Elsa Margrét , Sigríður Erla , Ingibjörg Elka og Jóhann Már . Þessi aðgerð er hluti af 100 ára afmælisátaki Barnaheilla sem stendur yfir í þessum mánuði með yfirskriftinni að stöðva stríð gegn börnum . Fréttin birtist fyrst í Heimsljósi , upplýsingaveitu utanríkisráðuneytisins um þróunar - og mannúðarmál .